- ພັດທະນານະຄອນວຽງຈັນ ໃຫ້ສົມກັບເປັນໃຈກາງທາງດ້ານການເມືອງຂອງປະເທດ ຊຶ່ງມີລະບົບການເມືອງ ປະຊາທິປະໄຕ ປະຊາຊົນ ແຕ່ຂັ້ນນະຄອນຫລວງຮອດຂັ້ນບ້ານຢ່າງເປັນລະບົບຄົບຊຸດແລະ ສາມາດຮັບປະກັນຄວາມໝັ້ນຄົງດ້ານການເມືອງ, ຄວາມເປັນລະບຽບຮຽບຮ້ອຍທາງດ້ານສັງຄົມຢ່າງໜັກແໜ້ນ.
- ນະຄອນວຽງຈັນ ເປັນນະຄອນພັດທະນາລະດັບປານກາງຮັກສາບົດບາດເປັນຫົວຈັກແລະເປັນໃຈກາງຂອງເສດຖະກິດ, ນໍາໜ້າແລະ ຊ່ວຍໜູນແຂວງຕ່າງໆຂອງປະເທດ, ມີຖານເສດຖະກິດຂະຫຍາຍຕົວຕາມທິດຍືນຍົງ, ມີໂຄງປະກອບດ້ານກະສິກໍາ-ອຸດສາຫະກໍາ-ບໍລິການທີ່ກົມກຽວ. ມູນຄ່າລວມຍອດຜະລິດຕະພັນພາຍໃນບັນລຸໄດ້ຫລາຍກວ່າປີ 2015 ສາມເທົ່າ (ປະມານ 13.000-15.000 ໂດລາສະຫະລັດ). ປະຊາຊົນສ່ວນໃຫຍ່ດໍາລົງຊີວິດດ້ວຍຄວາມຜາສຸກ, ຢູ່ດີ, ກິນດີ, ເສດຖະກິດຕະຫລາດຕາມທິດສັງຄົມນິຍົມ, ການຫັນເປັນອຸດສາຫະກໍາ ແລະ ທັນສະໄໝ; ເສດຖະກິດສີຂຽວແລະ ເສດຖະກິດພູມປັນຍາກາຍເປັນທ່າອ່ຽງຂະຫຍາຍຕົວ ແລະ ເປັນຮາກຖານຂອງເສດຖະກິດນະຄອນຫລວງ, ສາມາດຢັບຢັ້ງສະພາບລົດຕິດແລະ ພັດທະນາລະບົບສາທາລະນະປະໂຫຍດພຽງພໍຄວາມຕ້ອງການຈໍາເປັນຂອງຊາວເມືອງ.
- ຮັກສາແລະເຊີດຊູຖານະບົດບາດເປັນໃຈກາງທາງດ້ານວັດທະນະທໍາຂອງຊາດ, ເປັນສູນລວມຈິດໃຈແລະ ອະລິຍະທໍາຂອງຊາດລາວເອກະພາບທີ່ນັບມື້ ອຸດົມຮັ່ງມີຍິ່ງຂຶ້ນ; ວັດຖຸບູຮານ, ປູຊະນີຍະສະຖານທີ່ເປັນມໍລະດົກຖືກປະຕິສັງຂອນແລະ ອະນຸລັກຮັກສາໄວ້ໃຫ້ໝັ້ນຄົງຍາວນານ. ສ້າງເງື່ອນໄຂໃຫ້ຄົນໃນສັງຄົມໄດ້ຮຽນຮູ້ ແລະ ເຝິກຝົນທາງດ້ານຄຸນສົມບັດສິນທໍາ ແລະ ອະລິຍະທໍາ, ມີຊີວະທັດ ແລະ ໂລກະທັດທີ່ກ້າວໜ້າ, ສ້າງຄວາມສີວິໄລທາງດ້ານຈິດໃຈ, ດໍາລົງຊີວິດແບບມີວິທະຍາສາດ, ບໍ່ງົມງວາຍເປັນສ່ວນໃຫຍ່; ທຸກຄອບຄົວ, ທຸກຄົນມີເຮືອນຢູ່ຖາວອນ, ນຸ່ງງາມ, ກິນມີຄຸນນະພາບ.
- ຮັກສາແລະ ຢຶດໝັ້ນຖານະເປັນໃຈກາງທາງດ້ານການສຶກສາ, ວິທະຍາສາດ-ເຕັກໂນໂລຊີແລະເລີ່ມໄວກວ່າໝູ່ຫັນສູ່ຄວາມເປັນທັນສະໄໝແລະ ເສດຖະກິດພູມປັນຍາ, ສ້າງພົນລະເມືອງໃນເກນອາຍຸຮຽນໄດ້ມີລະດັບການສຶກສາຈົບຊັ້ນມັດທະຍົມຕອນປາຍ; ພົນລະເມືອງທຸກຄົນມີລະດັບພາສາສາກົນຢ່າງໜ້ອຍ 1 ພາສາ, ດັດສະນີໝາຍຊັບພະຍາກອນມະນຸດໃນລະດັບສູງກວ່າໝູ່ຂອງສປປລາວ, ມີຖັນແຖວນັກວິຊາການ, ຊ່ຽວຊານຕອບສະໜອງໂດຍພື້ນຖານກັບຍຸດທະສາດການພັດທະນາເສດຖະກິດ-ສັງຄົມ,ມີສະຖາບັນຄົ້ນຄວ້າວິທະຍາສາດ ແລະ ພຶດຕິກໍາ, ສາມາດນໍາໃຊ້ແລະ ບໍລິການຜົນສໍາເລັດໃໝ່ທາງດ້ານວິທະຍາສາດ, ວິທະຍາການເຂົ້າໃນການຜະລິດ, ທຸລະກິດ.
- ສ້າງນະຄອນວຽງຈັນໃຫ້ເປັນພື້ນທີ່ໜຶ່ງທີ່ເປັນຕົວຢ່າງຂອງການອະນຸລັກຮັກສາສິ່ງແວດລ້ອມຕາມທິດຍືນຍົງ, ເປັນພື້ນທີ່ສີຂຽວແລະກາຍເປັນ Eco-City ໃນອະນາຄົດ. ໂດຍມີເນື້ອທີ່ສີຂຽວປົກຫຸ້ມ ກວມ 75% , ຮັກສາແລະ ຟື້ນຟູພູພະນັງ, ພູເຂົາຄວາຍ, ສາຍນໍ້າງຶ່ມ, ນໍ້າຂອງ, ໜອງແລະບຶງໃຫຍ່ລະດັບ 10 ເຮັກຕາຂຶ້ນໄປໃຫ້ນໍາໃຊ້ແລະ ຮັກສາຕາມແຜນຜັງຂອງທາງການກໍານົດໂດຍໃຫ້ຄົງຢູ່ຢ່າງຍືນຍາວແລະ ທ້ອງຟ້າອາກາດສະອາດ.
- ເສີມຂະຫຍາຍຄຸນປະໂຫຍດດ້ານທີ່ຕັ້ງພູມສາດ ແລະ ທີ່ຕັງເປັນໃຈກາງຂອງການພົວພັນຮ່ວມມື, ເຊື່ອມໂຍງກັບສາກົນ ແລະ ອະນຸພາກພື້ນສາກົນ ແລະ ອະນຸພາກພື້ນທີ່ມີມາແລ້ວເປັນທາງຜ່ານ (ໃຈກາງຂອງໃຈກາງ) ຂອງອະນຸພາກພື້ນໃຫ້ໄດ້ໃນລະດັບສູງ, ປັບປຸງແລະນໍາໃຊ້ລະບົບການບໍລິການຂົນສົ່ງທາງອາກາດ, ທາງບົກ, ທາງລົດໄຟ, ລະບົບສື່ສານ, ດາວທຽມ, ຍົກລະດັບການເຊື່ອມໂຍງກັບສາກົນນໍາໜ້າແຂວງອື່ນໆ ແລະ ຍັບເຂົ້າໃກ້ກັບນະຄອນ ຫຼວງຂອງອາຊຽນ.